Rozhodnutie Rady
z 9. marca 1999,
o uzavretí protokolu, ktorý upravuje obchodné aspekty Európskej dohody medzi Európskymi spoločenstvami a ich členskými štátmi na jednej strane a Bulharskou republikou na druhej strane, aby sa vzalo na vedomie pristúpenie Rakúskej republiky, Fínskej republiky a Švédskeho kráľovstva k Európskej únii, a výsledky uruguajského kola rokovaní o poľnohospodárstve, vrátane zlepšenia existujúcich preferenčných opatrení
(1999/278/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 113 v súčinnosti s prvou vetou článku 228 odsek 2,
so zreteľom na návrh Komisie,
keďže protokol, ktorý upravuje obchodné aspekty Európskej dohody medzi Európskymi spoločenstvami a ich členskými štátmi, na jednej strane, a Bulharskou republikou, na druhej strane, by sa mal schváliť s cieľom vziať na vedomie pristúpenie Rakúskej republiky, Fínskej republiky a Švédskeho kráľovstva k Európskej únii a výsledky uruguajského kola rokovaní o poľnohospodárstve, vrátane zlepšenia existujúcich preferenčných opatrení;
keďže spoločenstvo by malo byť poverené, aby prijalo opatrenia na implementáciu protokolu, predovšetkým so zreteľom na základné a spracované poľnohospodárske výrobky;
keďže nariadenia (ES) č, 1595/97 [1] a (ES) č. 656/98 [2] predložili implementáciu určitých ustanovení protokolu, ktoré sa týkajú základných a spracovaných poľnohospodárskych výrobkov; keďže preto by sa mali prijať náležité opatrenia na zabezpečenie hladkého prechodu z preferenčných opatrení uplatňovaných na základe uvedených nariadení, na tie, ktoré sa stanovujú v protokole;
keďže Dodatkový protokol k Európskej dohode o obchode s textilnými výrobkami medzi Európskym spoločenstvom a Bulharskou republikou bol naposledy zmenený a doplnený rozhodnutím 96/225/ES [3],
ROZHODLA TAKTO:
Článok 1
Protokol, ktorý upravuje obchodné aspekty Európskej dohody medzi Európskymi spoločenstvami a ich členskými štátmi na jednej strane a Bulharskou republikou na druhej strane, aby sa vzalo na vedomie pristúpenie Rakúskej republiky, Fínskej republiky a Švédskeho kráľovstva k Európskej únii a výsledky uruguajského kola rokovaní o poľnohospodárstve, vrátane zlepšenia existujúcich preferenčných opatrení, sa týmto schvaľuje v mene spoločenstva.
Text protokolu je pripojený k tomuto rozhodnutiu.
Článok 2
1. Podrobné pravidlá na uplatnenie tohto rozhodnutia prijme Komisia na základe postupu stanoveného v článku 23 nariadenia (EHS) č. 1766/92 [4] alebo, podľa vhodnosti, príslušných ustanovení iných nariadení o spoločnej organizácii trhu, nariadenia (ES) č. 3448/93 [5] alebo nariadenia (ES) č. 3066/95 [6].
2. Keď nadobudne toto rozhodnutie účinnosť, všetky pravidlá prijaté Komisiou na základe článku 8 nariadenia (ES) č. 3066/95 a nariadenia (ES) č, 656/98, ktorými sa implementujú výhody obsiahnuté v protokole, sa považujú za podliehajúce odseku 1.
Článok 3
Predseda Rady v mene spoločenstva predloží oznámenie, ktoré ustanovuje článok 6 protokolu.
V Bruseli 9. marca 1999